Document ID: 32011R0957

IZVEDBENA UREDBA KOMISIJE (EU) št. 957/2011
z dne 26. septembra 2011
o spremembi Uredbe (EU) št. 1272/2009 glede odkupa in prodaje masla in posnetega mleka v prahu
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode (Uredba o enotni SUT) (1) ter zlasti člena 43(d), (f) in (j) v povezavi s členom 4 Uredbe,
ob upoštevanju naslednjega:
(1)
V skladu s členom 4(1)(b) Uredbe Komisije (ES) št. 884/2006 z dne 21. junija 2006 o določitvi podrobnih pravil za uporabo Uredbe Sveta (ES) št. 1290/2005 v zvezi s financiranjem intervencijskih ukrepov s strani Evropskega kmetijskega jamstvenega sklada (EKJS) in knjiženjem postopkov javnega skladiščenja s strani plačilnih agencij držav članic (2) EKJS na podlagi pavšalnih zneskov financira odhodke za materialne operacije iz Priloge V k Uredbi, če ustrezni odhodki niso bili določeni z zakonodajo, ki se uporablja za kmetijski sektor.
(2)
Standardni zneski, ki se določijo za leto 2010 in sporočijo državam članicam, so bili izračunani na podlagi pravil, ki so veljala pred 1. marcem 2010. Na ta datum so se v sektorju mleka začela uporabljati pravila v zvezi z odkupom in prodajo proizvodov z intervencijo, vključno z novimi pravili v zvezi s stroški, ki jih nosijo intervencijske agencije in gospodarski subjekti, kot določa Uredba Komisije (EU) št. 1272/2009 z dne 11. decembra 2009 o določitvi skupnih podrobnih pravil za izvajanje Uredbe Sveta (ES) št. 1234/2007 glede odkupa in prodaje kmetijskih proizvodov z javno intervencijo (3).
(3)
Da bi se ta situacija upoštevala v zvezi s prodajo, je Uredba Komisije (EU) št. 569/2010 z dne 29. junija 2010 o odstopanju od Uredbe (EU) št. 1272/2009 v zvezi s prodajo masla na podlagi javnega razpisa, določeno z Uredbo (EU) št. 446/2010, in posnetega mleka v prahu, določeno z Uredbo (EU) št. 447/2010 (4), uvedla odstopanje od Uredbe (EU) št. 1272/2009 glede relevantnih pravil za prodajo masla in posnetega mleka v prahu na podlagi javnega razpisa za ponudbe, predložene do 21. septembra 2010.
(4)
Da se zagotovi dovolj časa za nadaljnji pregled enotne uporabe pravil glede stroškov, ki jih nosijo intervencijske agencije in gospodarski subjekti v zvezi z odkupom in prodajo masla ter posnetega mleka v prahu z intervencijo, je bilo odstopanje, ki ga uvaja Uredba (EU) št. 569/2010, podaljšano do konca obračunskega leta 2011 z Uredbo Komisije (EU) št. 826/2010 z dne 20. septembra 2010 o odstopanju od Uredbe (EU) št. 1272/2009 v zvezi z odkupom in prodajo masla ter posnetega mleka v prahu (5).
(5)
Za fizične operacije pri odpremi masla in posnetega mleka v prahu iz intervencijskega skladišča je bil opravljen pregled na kraju samem. Pregled je pokazal, da je prenos proizvodov iz skladiščne celice in nalaganje na vozila, ki temu sledi, treba šteti kot eno samo operacijo. Prav tako je pokazal, da stroškov prenosa proizvodov iz skladiščne celice ni primerno ločevati od stroškov nalaganja na vozila. Enako velja za dostavo proizvodov v intervencijsko skladišče, pri čemer se proizvodi razkladajo z vozil in prenesejo v skladiščno celico. Zato je treba spremeniti Uredbo (EU) št. 1272/2009, da se take situacije primerno upoštevajo in zagotovi skladnost z Uredbo (ES) št. 884/2006.
(6)
Da se zagotovi nadaljnja uporaba, se ta uredba uporablja od dne, ki sledi datumu prenehanja veljavnosti Uredbe (EU) št. 826/2010.
(7)
Ukrepi iz te uredbe so v skladu z mnenjem Upravljalnega odbora za skupno ureditev kmetijskih trgov -
SPREJELA NASLEDNJO UREDBO:
Člen 1
Uredba (EU) št. 1272/2009 se spremeni:
1.
V členu 28(3) se tretji pododstavek nadomesti z naslednjim:
„Vse stroške, ki nastanejo pri razkladanju masla ali posnetega mleka v prahu na nakladalni rampi skladišča, krije plačilna agencija.“
2.
V členu 42(1) se točka (e) nadomesti z naslednjim:
„(e)
navedena je razpisna cena v EUR na mersko enoto, zaokrožena na največ dve decimalni mesti brez DDV za proizvod, ki se:
(i)
v primeru žit in riža naloži na sredstvo prevoza;
(ii)
v primeru masla ali posnetega mleka v prahu dobavi na paletah na nakladalni rampi skladišča ali, če je to potrebno, dobavi na paletah, natovorjen na sredstvo prevoza, če gre za tovornjak ali železniški vagon; ali
(iii)
v primeru drugih proizvodov dostavi na nakladalno rampo skladišča;“
3.
V členu 52 se odstavek (1) nadomesti z naslednjim:
„1. V času odpreme intervencijska agencija, kadar gre za dostavo izven skladišča, poskrbi, da sta maslo in posneto mleko v prahu na voljo na paletah na nakladalni rampi skladišča ter natovorjena na sredstvo prevoza, če gre za tovornjak ali železniški vagon. S tem povezane stroške nosi plačilna agencija.“
4.
V členu 52(3) se prvi stavek nadomesti z naslednjim:
„Vse stroške, povezane z zagotavljanjem ustrezne dostave, in stroške razkladanja s palet nosi kupec masla ali posnetega mleka v prahu.“
Člen 2
Ta uredba začne veljati sedmi dan po objavi v Uradnem listu Evropske unije.
Uporablja se od 1. oktobra 2011.
Ta uredba je v celoti zavezujoča in se neposredno uporablja v vseh državah članicah.
V Bruslju, 26. septembra 2011

Labels: 3
17
6